b'\n_START_ARTICLE_\nDaniel Craig\n_START_SECTION_\nBondina\n_START_PARAGRAPH_\nDaniel Craig valittiin Pierce Brosnanin seuraajaksi James Bondin rooliin vuonna 2005. Bond-elokuva Casino Royale tuli ensi-iltaan marraskuussa 2006. Craig on Roger Mooren j\xc3\xa4lkeen toinen englantilainen n\xc3\xa4yttelij\xc3\xa4, joka esitt\xc3\xa4\xc3\xa4 James Bondia. Craigin toinen Bond-elokuva, 007 Quantum of Solace, sai ensi-iltansa marraskuussa 2008 ja kolmas, 007 Skyfall, lokakuussa 2012. Marraskuussa 2015 ensi-iltansa sai Craigin nelj\xc3\xa4s Bond-elokuva 007 Spectre._NEWLINE_Kuten Bondia aiemmin vuosina 1986\xe2\x80\x931994 n\xc3\xa4ytellyt Timothy Dalton, Craig toi Bondin rooliin vakavuutta ja syvyytt\xc3\xa4. Huumori j\xc3\xa4i v\xc3\xa4hemm\xc3\xa4lle toiminnan lis\xc3\xa4\xc3\xa4ntyess\xc3\xa4 ja Bondin esiintyess\xc3\xa4 haavoittuvampana. Craigia ja Daltonia yhdist\xc3\xa4\xc3\xa4 lis\xc3\xa4ksi lordi Asrielin rooli: kumpikin on esitt\xc3\xa4nyt Philip Pullmanin Universumien tomu -trilogian hahmoa, Craig vuoden 2007 elokuvaproduktiossa Kultainen kompassi ja Dalton Royal National Theatren n\xc3\xa4ytelm\xc3\xa4sovituksessa vuonna 2003._NEWLINE_Casino Royale on t\xc3\xa4h\xc3\xa4n asti parhaiten menestynyt Bond-elokuva. Elokuvan ensi-iltaa edelt\xc3\xa4neiden kritiikkivy\xc3\xb6ryjen laannuttua ne ovat muuttuneet kehuiksi. Osa kansainv\xc3\xa4lisest\xc3\xa4 lehdist\xc3\xb6st\xc3\xa4 pit\xc3\xa4\xc3\xa4 Craigia jopa parhaana Bondina. Miehen toinenkin Bond-t\xc3\xa4hditys 007 Quantum of Solace menestyi ja paikoin jopa rikkoi Casino Royalen saavuttamia enn\xc3\xa4tyksi\xc3\xa4. 007 Skyfall tuotti lipputuloillaan yli miljardi dollaria ja on yksi eniten tuottaneista elokuvista._NEWLINE_Daniel Craigin ilmoitettiin tehneen sopimuksen seuraavasta nelj\xc3\xa4st\xc3\xa4 Bondista lokakuussa 2007. Craig kuitenkin ilmoitti pian, ettei v\xc3\xa4ite pid\xc3\xa4 paikkaansa ja ett\xc3\xa4 h\xc3\xa4nell\xc3\xa4 on sopimus vain seuraavasta Bondista. Craig kertoi aiemmin, ettei aio n\xc3\xa4ytell\xc3\xa4 viidess\xc3\xa4 James Bond -elokuvassa, mutta on sittemmin muuttanut lausuntojaan ja kertonut haluavansa esitt\xc3\xa4\xc3\xa4 kuuluisaa agenttia niin pitk\xc3\xa4\xc3\xa4n kuin mahdollista. 007 Skyfall -elokuvan j\xc3\xa4lkeen on todettu, ett\xc3\xa4 Craigilla on sopimus esitt\xc3\xa4\xc3\xa4 Bondia viel\xc3\xa4 kahdesti. Vuonna 2015 n\xc3\xa4yttelij\xc3\xa4 on kuitenkin todennut toivovansa 007 Spectren j\xc3\xa4\xc3\xa4v\xc3\xa4n h\xc3\xa4nen viimeiseksi Bond-elokuvakseen._NEWLINE_Daniel Craig on parhaiten palkattu Bond-n\xc3\xa4yttelij\xc3\xa4 kautta aikojen._NEWLINE_Daniel Craig esiintyi Bondina my\xc3\xb6s kes\xc3\xa4olympialaisten 2012 avajaisissa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCraig oli naimisissa n\xc3\xa4yttelij\xc3\xa4 Fiona Loudonin kanssa ja parilla on yksi lapsi, vuonna 1992 syntynyt Ella. Kes\xc3\xa4kuussa 2011 Craig avioitui n\xc3\xa4yttelij\xc3\xa4 Rachel Weiszin kanssa, ja he saivat tytt\xc3\xa4ren elokuussa 2018._NEWLINE_Craig on n\xc3\xa4yttelij\xc3\xa4 Mark Strongin esikoispojan kummiset\xc3\xa4.'